Добра, што ж тады мы бачым?! Тут трэба адзначыць, што малюнак трапіў да мяне ў тэлеграме ў групе супольніцтва Адкрытых дадзеных Беларусі дзякуючы намаганням Канстанціна Рэйда, за што яму асабістая падзяка. Гэта значыць, ніякай дадатковай інфармацыі, акрамя той, што на малюнку, у мяне не было. Усё што засталося, гэта разлічваць на свой светлы розум ды небагаты досвед. Так і прыйшла другая здагадка: на малюнку параўноўваюцца памеры менскіх ІТ-кампаній. Ну, там, па колькасці працуючых, напрыклад. Так, здаецца, усё як то мае быць: Эпам найбуйнейшы, затым Варгеймінг, Ай-Бі-Эй Груп ды безліч астатніх. Выдатна, падобна на праўду ў агульным выглядзе (на самой справе — не, калі пацікавіцца на тым жа dev.by, але ж туды я зазірнуў пазней).